Вали, вали дъжд, да се роди ръж, да ям, да ям – да стана голям.

Вали, вали дъжд, да се роди дъжд, жито да береме, пита да ядеме.

Роси, роси росица, да порасне тревица- мене – дълга косица.

Роси, роси росица, да ми расте косица колкото една лозница.

Роси, роси росица, да потече водица,

мама да ме умие, баба да ме изтрие, да ми порасне косата дълга до земята.

**Стопанка:** - Добре дошли, лазарки!

**Лазарка: -** Добре заварила, стопанке! Здраве и берекет на таз къща! Щастие и любов на тез деца! Ха, дружки, да попеем за здраве! Ще попеем „Прехвръкна птичка“.

**Лазарка:** - Ой, Лазаре, Лазаре, тука са ни казали, че има момък и мома.

**Лазарка:** - Я, момата годете, я, момъка женете.

**Лазарка:** - Радвай се, стопанке! Колко шума по гората–толкоз здраве на таз къща! Колко дърва по полето – толкоз здраве на таз къща.

**Стопанка:** - Сполай ви! Да сте живи и здрави! Ха, сега речете нещо и за момата.

**Лазарка:** - Ще речем и ще попеем!

/Пеят/

**Лазарка:** - Седела е Елин Дойна у градина, под къпина, та си шила сърмен колан.

**Лазарка:** - Пошивала сърмен колан, пошивала, задрямала, задрямала, сънувала.

**Лазарка:** - Насън й се присънило чудно дърво чудновато.-

вършето му – дор до небо, стълпето му- дор до земи.

**Лазарка:** - Листата му – махамени, род родило две ябълки,

щото било чудно дърво.

**Лазарка**: - Оно било тежка сватба, тежка сватба на двама млади,

двама млади под два венци.

**Всички:-** Здраве и любов на таз мома хубава.

/Играят „Жълтото цвете цъфтеше“/

**Стопанка:** - Сполай ви, сполай! А сега за юначето да попеете и поиграете.

**Лазарка:** - Щем, стопанке. Първо да поиграем.

/Играят………………………………………………./

**Лазарка:** - А сега кажете благи думи за туй юначе.

**Лазарка:** - Подухнал ми тих бял вятър, та е духал тъкмо три дни,

тъкмо три дни и три нощи, та издухал медно гумно.

**Лазарки:** - На гумното – златен стожер, за стожера – врана коня,

на коня – синьо седло.

**Лазарки:** - Юздата му – ясна звезда, седлото му нанизано –

шарено, изписано

**Лазарка:** - И на него – малко дете, у ръка му – златна чаша,

у чашата - студена вода, у водата – росна китка.

**Стопанка:** - Да сте живи и здрави! Радост и благодат да носите всяка година. Ха, сега вземете по едно яйчице и на Велики четвъртък да го нагиздите от шарено – по-шарено.

**Лазарка:** - Здрави бъдете, от здраве да не се отървете! Да вървим, дружки!

/Лазарките излизат/

Дете: - Мамо, къде отиват лазарките?

Стопанка: - Подготвят се за Връбница. Утре също е празник. Ако искате можете да ги видите край реката. Рано сутринта ще ви събудят с думите:

Хайде, ставайте дечица и от клончета върбица

колелца си изплетете, на дъсчица ги сложете

и в реката ги хвърлете.

Туй, що тръгне най-напред носи най-голям късмет.